《五子诗五首 其二 李中郎攀龙》
明代·梁有誉

大雅日已远，斯文竞驰骛。如何舍周鼎，淟浊宝康匏。

李生奋东海，深湛托毫素。弃世吾不为，荣华吾不慕。

智用修绠级，道由斲轮悟。荒哉千载心，希声在韶頀。

刻商杂流徵，众耳信惊怖。悠悠复何言，邯郸踠其步。

浮沉将安之，岁月不我顾。汉署共遨游，相期保中路。

璚佩纷偃蹇，美人恐迟暮。八极自挥斥，先民有遗度。

作者简介：广东顺德人，字公实，号兰汀。与欧大任等同学于黄佐，有诗名。嘉靖二十九年进士，除刑部主事。与李攀龙等结诗社，史称后七子。因念母，称病归。杜门读书，虽大吏至，亦不出见。卒年三十六。有《兰汀存稿》。